แนวโน้มดัชนีเช้าแกว่งแคบ
นักวิเคราะห์ฯคาดตลาดหุ้นไทยเช้านี้แกว่งตัวในกรอบแคบ กลุ่มพลังงาน-ปิโตรฯ เด่น ผลประกอบการยังเติบโต
4 ก.พ. 2554

นักวิเคราะห์ฯคาดตลาดหุ้นไทยเช้านี้แกว่งตัวในกรอบแคบ กลุ่มพลังงาน-ปิโตรฯ เด่น ผลประกอบการยังเติบโต
นายปริญทร์ กิจจาทรพิทักษ์ ผู้อำนวยการฝ่ายวิเคราะห์หลักทรัพย์ บล.ฟาร์อีสท์ กล่าวว่า ตลาดหุ้นไทยเช้านี้น่าจะแกว่งตัวในกรอบแคบ มองว่าโมเมนตัมตลาดฯยังเป็นไปในทางบวก แต่คงเคลื่อนไหวไม่รุนแรง เพราะตลาดต่างประเทศหลายตลาดฯหยุดในช่วงเทศกาลตรุษจีน คงทำให้วอลุ่มไม่หนาแน่น   
ทั้งนี้มองว่าในเรื่องความน่าสนใจของกลุ่มพลังงานและปิโตรเคมียังเป็นบวก หลังจากก่อนหน้านี้ราคาอ่อนตัวลง จากแรงขายของนักลงทุนต่างประเทศและกองทุนในสัปดาห์ก่อน แต่จากแนวโน้มมุมมองเรื่องผลประกอบการในปีนี้ที่ยังคงเติบโต และจากการคาดการณ์ผลประกอบการงวดไตรมาส 4/53 ที่ยังคงแข็งแกร่ง น่าจะเป็นปัจจัยหนุนให้เข้าซื้อ
ด้านปัจจัยภายในประเทศยังเป็นปัจจัยเดิมๆคือเรื่องการเมือง การชุมนุมของกลุ่มคนเสื้อเหลืองที่ยังคงชุมนุมต่อไป แต่มองว่ายังไม่น่าเป็นประเด็นกดดันตลาดฯในเวลานี้   พร้อมให้แนวรับ 970 จุด แนวต้าน 985 และ 988 จุด